钦定古今图书集成/明伦汇编/氏族典/第111卷 > 崔昂
## 钦定古今图书集成/明伦汇编/氏族典/第111卷 > 崔昂

按《北齐书崔昂传》：“昂字怀远，博陵安平人。祖挺，魏幽州刺史。昂性端直少华，综文词。世宗入辅朝政，召为
开府长史。时勋将亲族宾客在都下，放纵，多行不轨，
昂以法绳之，内外齐肃。迁尚书左丞。其年又兼度支
尚书。齐受禅，迁散骑常侍，兼太府卿、大司农卿。昂校
理有术，下无奸伪，朝廷叹其至公。其年与太子少师”
邢邵议定《国初》礼，仍封华阳县男，转廷尉卿。昂本性
清严，凡见黩货辈，疾之若仇，以是治狱文深世论，不
以平恕相许。天保十年，策拜仪同，兼右仆射，明日即
真。杨愔少时，与昂不平，显祖崩后，遂免昂仆射。后坐
事除名，卒祠部尚书。子液嗣。